Folkeskole etablerer eSports-linje: Elever skal være blandt de bedste

Cosmosskolen i Esbjerg har som en af de første folkeskoler etableret en eSports-linje, hvor elever skal gå til eksamen i Counter Strike.

150 kvadratmeter – to klasselokaler og et møderum – er på Cosmosskolen i Esbjerg i løbet af det seneste halve år blevet forvandlet til et eSports-lokale.

Her kan foreløbig 40 elever simultant blive undervist i at spille computer på eliteplan.

»Vi har revet gulvet op, så der ikke flyder ledninger, og installeret ny udluftning,« fortæller Peter Floor Kousgaard, der er it-blæksprutte på skolen og stolt af de nye eSports-faciliteter:

»Det er ikke kun et af de eneste lokaler til eSport i Danmark. Det er også det bedste overhovedet.«

Fakta: eSports-linjens hardware Alienware Aurora Base 6

Intel Core i7 7700k (vandkølet)

Nvidia GTX 1080 TI

16gb ddr4 RAM

256gb m.2 SSD

24" Skærm med 1440*2560 opløsning 144hz

Computerspecifikationerne er i top. De matcher ambitionernes for skolens nystartede eSports-linje, der dækker klassetrinene 7., 8. og 9.

»Vi vil gerne lave en rugekasse, så de her elever kan være blandt de bedste,« fortæller afdelingsleder Christian Varming

Til formålet har skolen rekrutteret eSports-holdet Tricked eSport til at undervise eleverne i Counter Strike og League of Legends.

Foreløbig har tiltaget tiltrukket 16 elever, der alle har flyttet skole, nogle sågar fra andre kommuner, for at blive undervist. Næste år forventer skolen omkring 60 elever fordelt på de tre årgange.

»Vi skaber en hel klasse, hvor alle er eSports-udøvere, og hvor der er et fællesskab omkring det at dyrke eSport,« forklarer Christian Varming.

Ikke for folk, der bliver hjemme fra skole

Timerne, der dedikeres til eSport, kommer blandt andet fra den tid, hvor andre elever har valgfag. Det kan måske lyde som en særdeles afslappet måde at spendere sin skoledag på.

Det er det ikke, forsikrer Christian Varming.

Læs også: Danske fodboldspillere går fra græs til cyberspace

»Vi har lagt vægt på, at eleverne skal være forberedt på at yde en stor indsats. Det er krævende at dyrke eSport på højt niveau og samtidig passe en almindelig faglig skole.«

Eleverne på eSports-linjen skal på linje med andre atleter have et mindset, der promoverer en sund livsstil. Holdet skal have ekstra idrætstimer, hvoraf en stor del vil fokusere på fysisk træning og kostvejledning, fortæller afdelingslederen.

»Det er ikke for folk, der bliver hjemme fra skole og spiller computer, og det er vigtigt at skelne mellem gaming og eSport. I eSport isolerer du dig ikke, du mødes fysisk med andre, og du arbejder strategisk,« understreger Christian Varming.

Millimeterpræcision

League of Legends og Counter Strike er udvalgt som undervisningsspil, blandt andet fordi de er holdspil, fortæller skoleleder Morten Mærsk Schmidt. Illustration: Screenshot/Counterstrike

Foruden at samle Sydvestjyllands bedste eSports-udøvere og træne dem til en kompetitiv eSports-scene skal skolen også levere helt almindelig undervisning i geografi og historie.

Men timerne, der forløber med mus og tastatur, skal også give kompetencer, der kan bruges uden for CS og LOL.

Eleverne træner med eSport deres koncentration og fokus og udvikler analytiske, strategiske og kommunikative færdigheder, fordi spillene kræver millimeterpræcision og perfekt koordinering mellem holdets deltagere, fortæller Christian Varming.

»Vi håber at bygge bro til dele af arbejdsmarkedet, som efterspørger noget af det, som eSports-spillere er gode til. Jeg har for eksempel set, at uddannelsen for flyveledere forsøger at rekruttere i eSports-miljøet,« siger han.

Du skal bare lære det

Samtidig håber skolen at gøre eleverne opmærksomme på den måde, de angriber computerspil på, så den kan bruges i andre sammenhænge.

»I eSport oplever man hele tiden nye udfordringer, man oplever hele tiden setbacks. Når man løser og overkommer dem, prøver man en masse ting af, og man laver en masse fejl, man lærer af fejlene, og man kommer videre,« siger Christian Varming og fortsætter:

»Man får et kreativt og åbent mindset, og det er der muligheder i. Vores teori er, at spillerne ikke selv er helt bevidste om de læringsstrategier, de har. Så dem skal vi italesætte og få elevernes øjne op for.«

Peter Floor Kousgaard, der selv er frivillig i en eSports-forening, uddyber:

»I eSport ville du aldrig tænke, at der er et spil, du ikke kan – du skal bare lære det. Og det mindset skal man have med ind i undervisningen.«

Ingen dansklektioner i Counter Strike

Det er vigtigt, at faglærere fra matematik og dansk og kommer ind og spiller CS, så de ved, hvad det er. Men derudover skal det skolefaglige ikke forceres ind i spiltræningen.

»Det bliver for søgt,« bemærker Christian Varming.

Skolen har pløjet igennem meget af det materiale, der eksisterer om eSport. Men skoleleder Morten Mærsk Schmidt, der er skoleleder for Cosmosskolen, indrømmer da også, at linjen fortsat er et udviklingsprojekt.

Læs også: Verdens første olympiske lege i computerspil allerede denne sommer

»Vi laver et projekt med læreruddannelserne for at forske i det her og dygtiggøre os i det. Men det er også en vej, vi skal udvikle,« forklarer han.

Ikke desto mindre har reaktionen fra forældre været overvældende positiv:

»Mit indtryk er, at ud af alle de forældre, der har tilladt sig selv at være nysgerrige og snakket med os og er kommet til møderne, er det meget få, der ikke er blevet overbevist,« siger Morten Mærsk Schmidt.

Ansøgere skal have eSports-potentiale

For at kunne blive optaget på linjen skal eleverne være klar til at yde den forventede indsats og skrive en motiveret ansøgning.

»Vi har lagt vægt på at få børnenes egne begrundelser,« siger Christian Varming.

»Der er eksempler på, at vi er kommet frem til, at en ansøger ikke lige hørte til her.«

Ansøgningen skal også sandsynliggøre, at eleven har et eSports-potentiale – noget, der viser, at eleven kan få noget ud af linjen.

Motivationen er afgørende, vurderer Peter Floor Kousgaard:

»Dem, der bliver de bedste fodboldspillere, er ikke nødvendigvis dem, der er bedst i folkeskolen. Det er dem, der er mest motiverede. Sådan er det også inden for eSport.«

Læringsmål

Der er potentielt tusindvis af spil, skolen kunne have valgt til linjen, bemærker Peter Floor Kousgaard.

Det danske CS-hold Astralis vandt i starten af året den prestigefyldte ELEAGUE Major 2017. Illustration: Astralis

»Men CS og LOL er blandt de mest populære spil i Danmark, og vi har en lang tradition for stærke CS-hold, og danske Astralis er et af verdens bedste hold.«

Morten Mærsk Schmidt tilføjer:

»Det har været vigtigt for os, at der er tale om holdspil. Man skal have fællesskabet og holdånden med ind over.«

Læs også: Danskudviklet algoritme forudsiger vinderne i online computerspil under kampene

Når skoleåret slutter, modtager eleverne ikke karakterer i eSports-faget. Men der vil være eksamen og specifikke læringsmål.

»Det kan for eksempel være konkret strategisk viden,« fortæller Peter Floor Kousgaard.

»I CS kunne det for eksempel være spørgsmål om, hvor du skal lægge en flash-granat, så den blænder modstanderen bedst.«